<classify> SIKU chache baada ya Chuo Kikuu cha Dar es Salaam UDSM, kusaini mkataba wa kukilea Chuo cha Madini Dodoma MRI, kimeanza kutekeleza mambo yote yanayotakiwa ikiwa ni pamoja na kupitia upya mitaala yake.Mwenyekiti wa Bodi ya Ushauri ya MRI, Profesa Hudson Nkotagu alisema hayo alipokuwa akizungumza na HabariLeo jijini Dar es Salaam. Profesa Nkotagu alisema lengo la kupitia mitaala ya MRI ni kuangalia wapi kuna maeneo ya kuboreshwa ikiwa ni pamoja na kubuni mingine mipya ili elimu itakayotolewa imwezeshe mhitimu wa chuo hicho kuweza kufanya kazi ya kitaalam nje na ndani ya nchi. UDSM kupitia Idara ya Jiolojia na Idara ya Uhandisi wa Migodi ina wataalamu waliobobea katika masuala haya. Naamini watakapowafundisha vijana watakuwa na viwango vya kimataifa, alisema na kuongeza kuwa UDSM itaboresha wakufunzi na walimu kwa kuhakikisha rasilimali watu imekidhi vigezo vya kufanya kazi hizo za kufundisha, kwa wale ambao hawatakidhi vigezo hivyo itabidi warudi wizara ya madini. Aliongeza kuwa chuo hicho cha madini kitapatiwa rasilimali ikiwemo vifaa vya kisasa ambavyo vinahitajika ili kuboresha shughuli za ufundishwaji na utafiti ili kukidhi mahitaji ya mitaala itakayokuwa imeandaliwa ya kuhakikisha atakayemaliza katika chuo hicho atakuwa amekidhi viwango. Siku chache zilizopita UDSM ilisaini mkataba huo na MRI ili kuongeza ufanisi wa taaluma na mafunzo kwa vitendo katika chuo hicho. Makamu Mkuu wa UDSM, Profesa William Anangisye alisema chuo hicho cha madini kwa kulelewa na UDSM, kitapata fursa ya kukua na kuingia katika wigo mpana zaidi wa kitaaluma. Kamishna wa Madini, David Mulabwa aliishukuru UDSM kwa kuitikia jambo hilo kwani ni hatua muhimu ambayo itaongeza ufanisi wa taaluma kimafunzo na vitendo katika Chuo cha Madini. Katibu Mkuu kutoka Wizara ya Madini, Saimon Msanjila alisema tukio hilo lilikuwa likisubiriwa hususan kwa wanafunzi wanaosoma katika chuo hicho cha madini na kuongeza kuwa mchakato huo ulianza mwaka jana.  <topic>: KITAIFA 